62017TJ0755_RES
Predmet T-755/17
Savezna Republika Njemačka
protiv
Europske agencije za kemikalije
Presuda Općeg suda (peto vijeće) od 20. rujna 2019.
„REACH – Evaluacija tvari – Benpat – Postojanost – ECHA-ina odluka kojom se zahtijevaju dodatne informacije – Članak 51. stavak 6. Uredbe (EZ) br. 1907/2006 – Žalba podnesena Žalbenoj komisiji – Zadaća Žalbene komisije – Kontradiktorni postupak – Priroda nadzora – Intenzitet nadzora – Nadležnosti Žalbene komisije – Članak 93. stavak 3. Uredbe br. 1907/2006 – Dodjela nadležnosti agencijama Unije – Načelo dodjeljivanja – Načelo supsidijarnosti – Proporcionalnost – Obveza obrazlaganja”
Usklađivanje zakonodavstava – Registracija, evaluacija i autorizacija kemikalija – Uredba REACH – Postupak evaluacije – ECHA-ina odluka kojom se zahtijevaju dodatne informacije u kontekstu evaluacije tvari – Žalba podnesena ECHA-inoj Žalbenoj komisiji – Zadaća Žalbene komisije – Kontradiktorni postupak – Priroda nadzora – Nadležnost Žalbene komisije za ispitivanje razloga kojima se nastoji dokazati postojanje materijalnih pogrešaka kojima je zahvaćena ECHA-ina odluka – Uključenost
(Povelja Europske unije o temeljnim pravima, čl. 47.; Uredba Europskog parlamenta i Vijeća br. 1907/2006, čl. 51. st. 8., čl. 52. st. 2. i čl. 91. st. 1.)
(t. 48.-54., 56.-64., 85.-87., 108., 112., 120., 129., 205.)
Usklađivanje zakonodavstava – Registracija, evaluacija i autorizacija kemikalija – Uredba REACH – Postupak evaluacije – ECHA-ina odluka kojom se zahtijevaju dodatne informacije u kontekstu evaluacije tvari – Žalba podnesena ECHA-inoj Žalbenoj komisiji – Zadaća Žalbene komisije – Kontradiktorni postupak – Intenzitet nadzora – Ocjena izrazito složenih činjeničnih elemenata znanstvene i tehničke prirode – Nadzor zakonitosti ograničen na ocjenu očitih pogrešaka u ocjeni – Isključenost
(Uredba Europskog parlamenta i Vijeća br. 1907/2006; uredbe Komisije br. 1238/2007, čl. 1. st. 2. i br. 771/2008, čl. 1. st. 1. podst. 2.)
(t. 55., 192.-194., 227.)
Kratak prikaz
U presudi od 20. rujna 2019., Njemačka/ECHA (T-755/17), Opći sud je odlučio o zadaći i nadležnostima Žalbene komisije Europske agencije za kemikalije (ECHA) te osobito o prirodi i intenzitetu nadzora koji ta komisija provodi u okviru žalbe koja joj je, primjenom Uredbe br. 1907/2006 (
1
), podnesena protiv ECHA-ine odluke kojom se zahtijevaju dodatne informacije u kontekstu evaluacije tvari benpat.
Nakon što je ECHA donijela odluku kojom se zahtijevaju dodatne informacije od društava koja su pri ECHA-i registrirala benpat, ta su društva podnijela žalbu pred Žalbenom komisijom te agencije na temelju koje je sporna odluka djelomično poništena. Svojom tužbom podnesenom Općem sudu Savezna Republika Njemačka zahtijevala je poništenje odluke ECHA-ine Žalbene komisije na temelju, u biti, nenadležnosti navedene žalbene komisije za ispitivanje žalbenih razloga kojima se nastoji dokazati postojanje materijalnih pogrešaka kojima je zahvaćena ECHA-ina odluka. Argumenti države članice tužiteljice nisu uspjeli, te je Opći sud djelomično odbio tužbu i presudio da je ECHA-ina Žalbena komisija nadležna za ispitivanje takvih žalbenih razloga.
Kao prvo, Opći sud je podsjetio na to da, osobito u pogledu imenovanja članova navedene žalbene komisije na temelju njihove stručnosti te njihovih pravničkih i znanstvenih kvalifikacija, ta komisija raspolaže potrebnom stručnošću kako bi sama provela ocjenu znanstvenih elemenata te da se tom stručnošću nastoji osigurati provođenje objektivne ocjene kako s pravnog tako i s tehničkog stajališta. Kao drugo, Opći sud je istaknuo da ni Uredba br. 1907/2006 ni Uredba br. 771/2008 (
2
) ne predviđaju posebna pravila o žalbi protiv odluke o evaluaciji tvari.
Kao treće, Opći sud je smatrao da ciljevi koji se nastoje ostvariti omogućavanjem podnošenja žalbe pred Žalbenom komisijom protiv ECHA-ine odluke idu u korist nadležnosti navedene komisije za ispitivanje žalbenih razloga kojima se nastoji dokazati postojanje materijalnih pogrešaka kojima je zahvaćena takva odluka. Naime, Opći sud je smatrao da je intenzitet nadzora koji provodi ECHA-ina Žalbena komisija veći od intenziteta nadzora koji provodi sud Unije te da nadležnosti navedene komisije nisu ograničene na provjeru postojanja očitih pogrešaka, ali obuhvaćaju provjeru tehničkih aspekata odluke kojom se zahtijevaju dodatne informacije. Osim toga, ograničena nadležnost ECHA-ine Žalbene komisije imala bi za posljedicu nemogućnost navedene komisije da ispuni svoju dužnost koja se sastoji u ograničenju broja sporova pred sudom Unije osiguravajući pritom pravo na djelotvoran pravni lijek te bi bila suprotna razmatranjima na kojima se temelji uvođenje pravila o dopuštanju žalbi u predmetima koji su već dvaput bili predmetom ispitivanja, odnosno ispitivanja koje je prvo provela navedena komisija, a zatim Opći sud (
3
).
Kao četvrto i posljednje, Opći sud je utvrdio da ograničena nadležnost ECHA-ine Žalbene komisije ne može zajamčiti djelotvoran pravni lijek u smislu članka 47. prvog stavka Povelje Europske unije o temeljnim pravima. Nakon što je podsjetio na to da Žalbena komisija, u okviru kontradiktornog postupka, samo ispituje mogu li argumenti koji su pred njom izneseni dokazati postojanje pogreške kojom je zahvaćena sporna odluka, Opći sud je utvrdio da se u slučaju takve ograničene nadležnosti žalbeni razlozi koji se temelje na postojanju materijalnih pogrešaka kojima je zahvaćena ECHA-ina odluka ne bi mogli korisno istaknuti u okviru tužbe za poništenje odluke navedene komisije pred Općim sudom. Pristup ograničene nadležnosti Žalbene komisije za posljedicu bi, osim toga, imao podnošenje beskorisnih žalbi pred tom komisijom, u smislu da bi žalitelj koji bi želio ishoditi poništenje ECHA-ine odluke samo na temelju žalbenih razloga koji se temelje na materijalnim pogreškama kojima je ta odluka zahvaćena morao toj komisiji podnijeti žalbu, iako bi takva žalba, u tom slučaju, obavezno bila odbijena.
(
1
)	Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL 2006., L 396, str. 1.) (SL, posebno izdanje na hrvatskom jeziku, poglavlje 13., svezak 23., str. 3.)
(
2
)	Uredba Komisije (EZ) br. 771/2008 od 1. kolovoza 2008. o utvrđivanju pravila za organizaciju i postupak odbora za žalbe Europske agencije za kemikalije (SL 2008., L 206., str. 5.) (SL, posebno izdanje na hrvatskom jeziku, poglavlje 13., svezak 58., str. 221.)
(
3
)	Uredba (EU, Euratom) 2019/629 Europskog parlamenta i Vijeća od 17. travnja 2019. o izmjeni Protokola br. 3 o Statutu Suda Europske unije (SL 2019., L 111, str. 1.)